ការសម្ភាសរបស់ ជា អ៊ាន

ក៖ អ្នកសម្ភាស កុយ សុភី ខ៖ អ្នកត្រូវបានគេសម្ភាស ជា អ៊ាន

 ការសង្ខេបប្រវត្តិរបស់ ជា អ៊ាន

*ការសម្ភាសនៅឆ្នាំ២០១៩*

ក៖ ចាសខ្ញុំជម្រាបរលឹកយាយ តើយាយសព្វថ្ងៃសុខសប្បាយដែរឬទេយាយ?

ខ៖ សុខក៏មិនសុខចឹងមិនដឹងថារកអ្វីនឹងទុក ឈឺចាប់ពេញទាំងខ្លួនដើរលែងរួចហើយណាក្មួយ!

ក៖ យាយ! ខ្ញុំឈ្មោះកុយ សុភីបានមកធ្វើការសម្ភាសយាយនៅឆ្នាំចរសំរិកស័កពុទ្ធសារាជ ២៥៦២

ខ៖ ចាស

ក៖​ខែមេឃ ៧រោច ត្រូវនឹងថ្ងៃអង្គារ ទី២៦ ខែកុម្ភះ ឆ្នាំ២០១៩។ នាមត្រកូលយាយឈ្មោះអ្វី?

ខ៖ ជា អ៊ាន

ក៖ ចាស!​ឈ្មោះហ្នឹងអ្នកណាជាអ្នកដាក់ឈ្មោះអោយយាយ?

ខ៖ ម្តាយនិងឪពុករបស់ខ្ញុំ

ក៖​ចាស! តើឈ្មោះជាអ៊ាន ហ្នឹងតើមានអត្តន័យយ៉ាងដូចម្តេច?

ខ៖ ខ្ញុំកាលពីដើមគឺថាគាត់មានឈ្មោះជា

ក៖ អូចឹងយកនាមត្រកូលពីឪពុក​មកណាយាយ យកនាមត្រកូលឈ្មោះឪពុកណ៎យាយណ៎

ខ៖ ចាស

ក៖ យាយសព្វថ្ងៃតើយាយមានឈ្មោះហៅក្រៅ១ទៀតដែស?

ខ៖ អត់ទេ!

ក៖ ហឹមតើយាយសញ្ជាតិជាអ្វី?

ខ៖ សញ្ជាតិខ្មែរ!

ក៖ ចាស! យាយមានមុខរបរធ្វើអ្វីកាលពីដើមឡើយ?

ខ៖ កាលពីដើមឡើយខ្ញុំកាប់ព្រៃដាំននោង ដាំត្រឡាច ដាំទ្រព្យ ដាំខាត់ណា ដាំសណ្តែកគួ តាមតែខ្ញុំធ្វើកើត

ក៖ ចាស!

ខ៖ មកដល់ពេលឥឡូវនេះខ្ញុំឈប់ធ្វើកើតហើយចឹងខ្ញុំនៅស្ងៀម

ក៖ ចឹងយាយអឺ! ទីកន្លែងកំណើតរបស់យាយដែរកើតណា តើយាយកើតនៅក្នុងភូមិអ្វី ហើយចុះស្រុកខេត្ត?

ខ៖ នៅក្នុងភូមិពោ២ហ្នឹង

ក៖ ចឹងគេហៅថាភូមិពោ២ហ្នឹងហ៎?

ខ៖ ចាស

ក៖ ចឹងឃុំទៀតមកយាយតើគេហៅថាភូមិអ្វី?

ខ៖ ភូមិ

ក៖ ព្រែកក្របៅ?

ខ៖ ភូមិព្រែកក្របៅ ឃុំព្រែកក្របៅ ស្រុកកងមាសខេត្តកំពង់ចាម។

ក៖ចាស! ហើយចុះឆ្នាំកំណើតយាយឆ្នាំប៉ុន្នានដែរយាយ?

ខ៖​ខ្ញុំមិនដឹងកើតនៅឆ្នាំប៉ុន្នានដែរ!

ក៖ ចឹងឆ្នាំខ្មែរយើងគេហៅថាឆ្នាំអ្វីដែរ?

ខ៖ ឆ្នាំខ្មែរយើងគេហៅថាឆ្នាំវក!

ក៖ ចឹងឆ្នាំវក?

ខ៖ ចាស

ក៖ ចុះមកដល់ពេលយាយឥឡូវមានអាយុប៉ុន្នានដែរហើយ?

ខ៖ ៧៦

ក៖ ចឹង៧៦ហើយ! អូយាយវែងណាស់ តើនាមត្រកូលឪពុកយាយឈ្មោះអ្វីដែរ?

ខ៖ តាកាយាយហឿន

ក៖ ឈ្មោះអ្វី?

ខ៖ តាកាយាយហឿន!

ក៖ ឈ្មោះគាត់ឈ្មោះតាកាសិន ឈ្មោះឪពុក

ខ៖ ឪពុកឈ្មោះតាកា ម្តាយឈ្មោះ ហឿន

ក៖ តើឪពុកយាយស្លាប់យូរហើយនេសយាយ?

ខ៖ យូរហើយ

ក៖ កាលគាត់ស្លាប់នុងដោយសារមូលហេតុអ្វីដែរយាយ?

ខ៖ កាលនុងនៅខាងស្រុកគេនៅរតនគិរិហ៎

ក៖ ចឹងនៅឯរតនគីរិហ៎យាយ?ចឹងយាយអត់ដឹងដែរហេសយាយ កាលនុងព្រោះយាយនៅក្មេងៗហេស?

ខ៖ ហឹម

ក៖ ចឹងមិនដឹងនោះទេចឹង

ខ៖ ធ្វើស្រូវធ្វើអង្កនុងចឹងទៅ!

ក៖ ហឹម

ខ៖ ចឹងកាលនុងបានដាច់ភ្លាមៗនុង

ក៖ ចឹងគាត់ទៅចោលយាយអោយយាយរស់នៅតែម្នាក់ឯង!

ខ៖ នៅតែឯង

ក៖ តើយាយមានបងប្អូនប៉ុន្នាននាក់?

ខ៖ បងប្អូន២នាក់មីពៅ អាន

ក៖ ឈ្មោះអ្វី?

ខ៖ ជាអាន

ក៖ ចឹងភេទស្រីដែរហេស?

ខ៖ ស្រី! នៅតែ២នាក់ហ្នឹង!

ក៖ ហឹមចឹងគាត់បានទៅបាត់អត់មានថាបានមករកកូនអីវិញទេចឹងឪពុកម្តាយហ្នឹងគាត់ទៅចោល! កាលនៅពីក្មេងៗហ្នឹងណា គាត់ទៅលើទៅគឺទៅបាត់តែម្តងហើយទុកយាយចោលនៅឯហ្នឹង?

ខ៖ ឪពុកហ្នឹង

ក៖ ចឹងឪនុងណា

ខ៖ អឺ ខ្មាចតាគាត់រកស៊ីមានប្រពន្ធទៅនោះចឹងគាត់ដើរទៅរកស៊ីចឹងទៅ ដើរបាត់!!

ក៖ អូចឹងគាត់មានប្រពន្ធចុងទៀតហ៎?

ខ៖ អត់នោះទេ គាត់បានទៅ២នាក់ប្តីនិងប្រពន្ធរបស់គាត់បានទៅ២នាក់កូនហ្នឹង កូននុងវាមានប្រពន្ធហើយ

ក៖ អូចឹងហេស!ចាស!

ខ៖ ប្រវិត្តរបស់ខ្ញុំវាអស្ចារ្យហើយ

ក៖ ចឹងយាយនៅជាមួយនឹងបងប្អូន២នាក់! ហើយឪពុកម្តាយទៅចោលចឹងយាយនៅកាលនលុងប្រកបមុខរបរធ្វើអ្វី?

ខ៖ ខ្ញុំកាប់ព្រៃដាំននោង ធ្វើសណ្តែកទ្រព្យ

ក៖ ចឹងនៅមុខផ្ទះហ្នឹងហេសយាយ?

ខ៖ អូនៅឯជ្រូលនោះហ៎!

ក៖ អូ

ខ៖ ធ្វើស្រូវអីហ្នឹងទំរាំបានវាយ៉ាប់ណាស់

ក៖ចឹងឯជ្រូលនុងនៅឆ្ងាយពីផ្ទះយាយប៉ុន្នានគីឡូ?

ខ៖ ណ៎ បានប្រហែលជា២គីឡូណ៎

ក៖​ចឹងយើងក្រោកពីយប់ទៅហ៎ចឹង!

ខ៖ បានក្រោកពីយប់ទៅដឹកគោយកទៅហើយ! ចឹងបានថាខ្ញុំសព្វថ្ងៃគឺលំបាកណាស់

ក៖ ចឹងយាយម្តាយនិងឪពុកហ្នឹងបែកចេញពីយាយ​តើនៅកាលនុងយាយមានអាយុប៉ុន្នាន?

ខ៖ កាលនោះខ្ញុំមានប្តីហើយ

ក៖ ចឹងយាយមានប្តីហើយហេស?

ខ៖ ហ្នឹងហើយ!

ក៖ ចឹង

ខ៖ ខ្មោចម្តាយកាលប៉ុលពតគាត់នៅនោះទេ ដល់ពេលរួចពីប៉ុលពតទៅបានជាគាត់ខូច។ ហើយមកដល់ទ្រារបស់ខ្ញុំខូចតាំងពីលន់ណល់តាំងពីគេទម្លាក់គ្រាប់បែកតែអត់មានត្រូវនោះទេណា!

ក៖​ចាស

ខ៖ ចឹងគាត់ងាប់ដោយសារតែគាត់ចាស់នោះទេ!

ក៖ ហើយយាយបានរៀបអាពាហ៏ពិពាហ៏ជាមួយតា តើយាយបានស្គាល់ចិត្តគា្នមុនឬក៏យ៉ាងម៉េចដែរយាយ?

ខ៖ អត់ទេ គេមកដណ្តឹងតែម្តង!

ក៖ ចឹងបងប្អូនហេសបាននាំមក?

ខ៖ ហឹម!

ក៖ ចាស

ខ៖ បងប្អូនខាងគេនុងមកដណ្តឹងកាលពីដើម

ក៖ ចាស

ខ៖ ចឹងមកអូ! ទ្រាខ្ញុំរកត្រីពីដើមបានអីៗមក មានសាច់ជ្រូក មានសាច់ត្រីអីបន្លែអីទៅហើយគ្មាន ដល់ពេលយើងវាគ្រាន់បើជាងគាត់ណា!

ក៖ ចាស

ខ៖ ដល់ចឹងបានទិញនេះទិញនោះបាននំចំណីអីអោយគាត់នុងទៅ សព្វបែកសព្វយ៉ាងចឹង ដល់ពេលខ្ញុំទៅពេលណាក៏ត្រីៗដែរ ចុះអ្នកស្រែ ដូចថាគេស្គាល់ៗធ្លាប់តែទៅបានស៊ី

ក៖ ចាស

ខ៖​ត្រីយើងរកមកយើងទៅរកឯណា

ក៖​ចាស

ខ៖ ស្រាប់តែយើងទៅទទួលចឹងមកក៏បានយកមកស្លស៊ីចឹងទៅ ហើយម្តាយក្មេករបស់ខ្ញុំគាត់ថាកូនអើយ តើអោយវាទៅធ្វើអីនោះទេវាគ្មានបានប្រយោជន៏អីនោះទេ! អឺវាគ្មានបានប្រយោជន៏អីមែន បានតែយើងនេះបានទៅ! វានេះវិញវាមិនបានទាំងដឹងមើលមុខយើងនេះផង!

ក៖ ហឹម!

ខ៖ ចឹងបានថា អាហ្នឹងផលបុណ្យរបស់យើងនោះទេ!

ក៖ ចាស

ខ៖ ចឹងឪពុកក្មេកម្តាយក្មេកអីគាត់ខូចអស់ហើយ

ក៖ ធ្វើបុណ្យបានបុណ្យចាស!

ខ៖ បងថ្លៃអីខូចអស់ទៅហើយ!

ក៖ ចាសរួចចឹងយាយការអីរួចអីរួចហើយតើប្រកបមុខរបរអ្វី២នាក់ប្តីនិងប្រពន្ធ?

ខ៖ មុខរបរធ្វើស្រូវអង្កអីហ្នឹង ដាំបន្លែអីនុងចេះតែកាប់ព្រៃហើយនិងបានដាំបន្លែអីចឹងចិញ្ចឹមកូន (យាយក្អក)

ក៖ ចឹងចូលយាយនិយាយពីការដាំបន្លែអីនុងយាយមានការលំបាកយ៉ាងដូចម្តេចដែរ?

ខ៖​វាលំបាកហើយគឺថាវាមានទូលកាត់ភ្លៀង

ក៖ ចាស

ខ៖ ភ្លៀងមកវារអិលទៅមុខរអិលទៅក្រោយៗ វាមិនស្រណុកនោះទេ នាងអើយមីនាង

ក៖ ចាស

ខ៖ សព្វថ្ងៃនេះមិនទៅនិយាយអីឯណាចៅអើយ ចៅឯងសព្វថ្ងៃនេះវាស្រណុកអស់មួយណាច់ហើយ រកអីកាលនៅជំនាន់របស់យាយយកមកហាលស្រូវ

ក៖ ចាស

ខ៖ ចាសចឹងហើយបានកិន ដល់ពេលកិនហើយយកទៅអ៊ុំ ទៅជាន់បុកអីក៏មានដែរណាចៅ

ក៖ អត់មានម៉ាស៊ីននោះទេនេសយាយ?

ខ៖ អត់មានម៉ាស៊ីននោះទេ ចៅឯងសព្វថ្ងៃវាសម្បូរសម្រាប់​ សម្បីតែម៉ាស៊ីនកិនស្រូវមកដល់ផ្ទះចៅឯងស្រាប់ ដល់ចឹងខោអាវអីសុតតែមានម៉ាស៊ីនគេបោកគក់ស្រាប់ ដល់ចឹងខ្ញុំចេះតែរៀបរាប់ប្រាប់វាទៅ

ក៖ ចាសចេះតែប្រាប់រំលឹកចឹងទៅ!

ខ៖ ចាស!

ក៖ អូ

ខ៖ (យាយក្អក)ចឹងបានថាចៅអើយ! ចៅឯងសព្វថ្ងៃនេះវាស្រណុកហើយ

ក៖ ចាស!

ខ៖ ដល់ចឹងទឹកវាមានស្រាប់ កាលពីដើមនោះទឹកវាមានស្រាប់ អណ្តូងវាប៉ុណ្ណឹង អណ្តូងឡើងពេញៗពាងចឹងទៅ ទុកអោយគេមុជអីចឹងទៅណា

ក៖ ហើយចឹងរែកវាឡើងឆ្ងាយហេសយាយ?

ខ៖ ហ្នឹងហើយរែកដាក់ទៅ!(យាយក្អក)

ក៖ ហឹម!

ខ៖ ខ្ញុំប្រើតែជីអាចម៏គោ

ក៖ ចាស

ខ៖ ហើយចឹងខ្ញុំបានទិញអីចឹងបានស្រូវ២តោនអីដែរ

ក៖ចាស

ខ៖ ចាស

ក៖ រួចចុះដីស្រែដីអីហ្នឹង តើដីរាន?

ខ៖ ដីរានកាប់ដោយខ្លួនឯង

ក៖ ចឹងដីរានកាប់យ៉ាងម៉េចដែរទៅយាយ?

ខ៖ តែថាខ្ញុំនេះវាក៏មិនបានធ្វើនោះដែរ! វាប៉ុនៗហ្នឹង គល់ឈើហ្នឹងវាកាប់រានរាំងអីចឹងទៅ បន្លាអើយ! ប្រវត្តិហ្នឹងវាហត់នឿយណាស់ បានសព្វថ្ងៃនេះ បានថ្ងៃណានោះបានដឹកបានអីទៅនៅថ្ងៃនុងអីវាយូរហើយ បុកនៅអូកណ្តុរងាប់កាលនុង កាលនុងអាហ្វ្រាំងកង់ចាប់វាអត់ជាប់ដែរ។

ក៖ ហឹម

ខ៖ ចឹងឪនុងវាចាប់ចឹងដែរ!

ក៖ហឹម

ខ៖ ​ចឹងបានថាប្រវិត្តវាទៅចឹង

ក៖ ចឹងយាយបានប្រវិត្តកាលនុងអត់នេះដែរបានដាំបាយលាយចេកអីចឹង?

ខ៖ ជួនកាលបានត្រីមក ប្តីបានរកត្រីបានយកទៅដូរត្រីស្រូវអង្កអីចឹងបាន២ទៅ៣បាវអីចឹងមក ហើយខ្ញុំនៅធ្វើរួចដើរកើត

ក៖ ចាស

ខ៖​ចាស ហើយមកដល់ពេលសព្វថ្ងៃនេះខ្ញុំគ្មានបានទៅធ្វើអី

ក៖ យាយបានធ្វើស្រែចំការហ្នឹងដូចថាមានគ្រោះរាំងស្ងួតហើយនិងមានទឹកជំនន់អីលិចដែសចឹងបានពិសារវាមិនគ្រាន់ចឹងហេសយាយ?

ខ៖ វាដូចថាបើសិនជាភ្លៀងអីមកចឹងបាននេះទៅបើសិនជាវាមិនភ្លៀងមកនោះទេ ចឹងហើយបានយើងជាន់អីចឹងទៅ

ក៖ ចាសចឹងបានជាន់រហាត!

ខ៖ អាជាន់រហាតអីគឺជាន់ខ្លឹងនោះហ្នឹង

ក៖ ចឹងជាន់ខ្លឺងហេស

ខ៖ ហ្នឹងមិនមែនជាន់រហាតនោះទេ ជាន់ខ្លឺងណាទើបតែថាបានមកដល់ពេលអាពតនោះទេបានជាន់រហាតនោះហ៎ ពេលដែលកាលនៅជំនាន់របស់ខ្ញុំគឺជាន់ខ្លឺង

ក៖ ចឹងចាស!

ខ៖ កាន់ចឹងទៅបានលើជើងឡើង មានទឹកឡើងឈូៗចេះទៅ ជាន់ចេះទៅបានលើជើងឡើងទឹកឈូៗចឹងនោះទេ កាលនៅអាពតរួចហ្នឹងនៅសល់អាចម៏អាពត។

ក៖ ហឹម

ខ៖ កាលនៅជំនាន់របស់ខ្ញុំជាន់ខ្លឹង

ក៖ ចាសជាន់ខ្លឹងហើយចុះមានបាចដែរ?តើបាច់ដែរហេស?

ខ៖ បាច់ក៏បាច ត្រូវនៅកន្លែងណាចឹងដូចថាទឹកនៅជិតអស់ពីភ្លឺស្រែចឹងទៅយកស្នូកមកបាច់បញ្ជូលចឹងទៅ ដល់ពេលទៅឯនោះក៏ជាន់នៅកន្លែងនោះចឹងទៅ ធ្វើហ្នឹងវាបានថា សព្វថ្ងៃបានប្រាប់ដល់ក្មេងជំនាន់ក្រោយថា

ក៖ ចឹងដីយាយធ្វើស្រែហ្នឹងមានប៉ុន្នានដែរ?

ខ៖ ហ្នឹងបានតែប៉ុណ្នឹង

ក៖ ចឹងដីនុងបានធ្វើតែស្រែចឹងទៅ ហើយចុះដីដែលបានដាំបន្លែ?

ខ៖ ដីដែលបានដាំដំណាំនុងគឺលក់បាត់ទៅហើយ!

ក៖ ចាស

ខ៖លក់នៅកាលនុងការកូន!លក់ចេញទៅ! តែថាមកដល់ពេលឥឡូវនេះក៏អត់មានអ្នកណាគេបានធ្វើដែរ ! កាលពីដើមដូចជាភ្នំ

ក៖ ចឹងកាលពេលយាយលក់នុងតើលក់បានប៉ុន្នានដែរ?

ខ៖ កាលខ្ញុំលក់ហ្នឹងបានបន្តិចបន្តួចនុង!

ក៖ អូចាស!ដល់ពេលតាកាលនុងតើបានរៀបអាពាហ៏ពិពាហ៏ជាមួយនឹងយាយហើយតើគាត់បានធ្វើស្រែ

ខ៖ បាននៅធ្វើស្រែស៊ីហ្នឹងជាមួយគ្នាទាំងអស់

ក៖ ក៏ប៉ុន្តែតាគាត់អត់មានដែលធ្វើអោយយាយលំបាកចិត្តអីនោះទេហេស?

ខ៖ មិនដែលនោះទេ!

ក៖ អូ

ខ៖ មិនមែនជេរបញ្ជោលខ្ញុំទះកំផ្លាងខ្ញុំនោះទេ! ខ្ញុំក៏គេមិនហៅគេអាមឹងនោះទេ

ក៖ ចឹងហៅគេថាយ៉ាងម៉េចដែរយាយ?

ខ៖ ហៅថាឯងចឹងទៅ គាត់នេះយាយអីចឹងទៅកាលនៅជំនាន់នុងមិនដឹងទៅលំបាកអីនោះផង គាត់គ្មានទៅបានមានស្រីមានញីអីហ្នឹងគេនោះអត់មាននោះទេ

ក៖ ចឹងអត្តចរិតរបស់គាត់ស្លូតបូតណាស់ណ៎យាយ?

ខ៖ ហឹមមិនថា បើសិនជាផឹកខ្លឹងស្រវឹកមកម្តងៗដែរ មកពីកើតនុងមកថា ឪរបស់ឯងទៅឯណា វាដល់ថ្នាក់អោយកូនទៅតាមហៅមក

ក៖ ចាស!

ខ៖ ទៅជួនណាស្រវឹកចឹងទៅហៅទៅកូសខ្យល់អីចឹងទៅ ហើយដល់ចឹងខ្ញុំនេះវាអត់មានថាថ្មឹងនឹងគេនៅពេលឥឡូវនេះទេ! ហាមត្រឹមហ្នឹង។

ក៖ ចឹងដល់ពេលគាត់ស្រវឹងអីចឹងប្រើយាយកូសខ្យល់អោយហើយដល់ចឹងយាយ?

ខ៖​អត់ខ្ញុំកូសដោយខ្លួនរបស់ខ្ញុំ! ចឹងបានថាអោយឯងនែកកូសខ្យល់ ហើយថាអត់ទេ គេឆ្លើយថាកូសៗទៅដេកលក់!!

ក៖ អូ

ខ៖ ហើយអាមួយណាក៏មួយទៀត បើថាថ្ងៃណាស្រវឹកខ្លាំងចឹងទៅនិយាយលើមិនបាននោះទេ អាមួយណាត្រួតត្រាទៅលេងបៀរអីចឹងទៅ ទុកអីចឹងទៅស្វាងអីចឹង ខ្ញុំសព្វថ្ងៃនេះគេវឹក ជេរប្រចោលខ្ញុំអត់ចូលចិត្ត!!

ក៖ អូ

ខ៖ ខ្ញុំមិនចូលចិត្តប្តីរបស់ខ្ញុំគាត់ផឹកចឹងនៅក្នុង១ឆាកជីវិតរបស់ខ្ញុំ គឺថាខ្ញុំអត់មានចង់ជួបនោះទេ!!

ក៖ ហឹមហើយចឹងតាគាត់ស្លាប់ដោយសារតែមូលហេតុអ្វី?

ខ៖គាត់សួត

ក៖​ជំងឺសួតចឹងកាលគាត់ស្លាប់នៅអាយុប៉ុន្នានដែរ?

ខ៖​៧០

ក៖ ចឹងគាត់អាយុវែងដែរណ៎គាត់ស្លាប់នៅអាយុ៧០!

ខ៖​គាត់៧០ប៉ុន្តែខ្ញុំបងគាត់៣ឆ្នាំ!

ក៖ អូចឹងយាយ!

ខ៖ គាត់ខូចទៅ២ឆ្នាំ

ក៖ ចឹងគាត់ទើបតែតូចទៅ២ឆ្នាំនោះទេ?

ខ៖ ចាស!

ក៖ ចឹងយាយមានកូនចំនួនប៉ុន្នាននាក់?

ខ៖ មានកូន៧នាក់

ក៖ ចឹងកូននុងតើមានឈ្មោះអ្វី?

ខ៖​ឈ្មោះ ហានយាន ហានយុន យាយសុន អាវ៉ានណា មីកាពៅ អារដ្ឋា

ក៖ ចឹងកូនទាំង៧នាក់ហ្នឹងយាយអោយបណ្តុះបណ្តាលចូលរៀនសូត្របានទាំងអស់គ្នាហ៎?

ខ៖ កាលពីដើមមិនអោយទេ ខ្ញុំអោយកូនទៅរៀនអីចឹងសព្វបែបសព្វយ៉ាងដែរ ក៏ប៉ុន្តែកូនវាមិនសូវយក ដំរាប់តាមខ្ញុំប្រដៅនោះទេ អាខ្លះចេះខ្លះទៅហើយអាខ្លះមិនចេះខ្លះទៅចឹងណា។

ក៖ ចាស

ខ៖​វាគ្រាន់តែថាចេះល្មមៗ វាមិនដូចគេថ្នាក់៧ទៅ៨ទៅ១០អីចឹងណា

ក៖ ចាស!

ខ៖ ខ្ញុំប្រើអោយទៅរៀនវាទៅលេងអីចឹងទៅណា

ក៖ ចាស

ខ៖ ក៏ប៉ុន្តែក្មេងកាលនៅជំនាន់នុងវាគ្មានបានចេះស្នេហាអីនោះទេ កូនរបស់ខ្ញុំអត់នោះទេខ្ញុំប្រាប់ថាចឹង

ក៖ ចឹងកូនទាំង៧នុងយាយបានរៀបចំទុកដាក់អោយទាំងអស់!

ខ៖ រៀបចំទុកដាក់អោយត្រឹមត្រូវ

ក៖ ចាស! ចឹងកូនទាំង៧នាក់ហ្នឹងមកដល់ពេលឥឡូវហ្នឹង តើដូចថាមានមួយណាមានបានធ្វើអោយយាយលំបាកចិត្តដោយសារតែកូនដែរឬទេ?

ខ៖ អត់មានទេ

ក៖ ចឹងគេទៅបានសុខស្រួលបានទៅសុខសាន្តរបស់គេ?

ខ៖ គេទៅរកស៊ីទៅ ចឹងមានអ្នកខ្លះក្រចឹងទៅ ហើយអ្នកខ្លះមានអីចឹងទៅ វាបច្ចុប្បន្នវាសនាយើងនោះទេ!

ក៖ ចាស

ខ៖ ហើយអានេះបងគេបំផុងហើយ!

ក៖ ចឹងកូនបងគេបំផុតនៅជាប់យាយចឹងតើគាត់ចិត្តបានដេស? គាត់មានមើលថែយាយ?

ខ៖ ហេស! ចិត្តបានទាំងប្តីនិងប្រពន្ធវាហ្នឹង! អា១ ផ្ទះនៅក្រោម! ហើយអាអូនវានៅព្រែកកូនប្រសារតាឈៀង! ហើយមីសុងផ្ទះនៅនេះដែរ ក៏ប៉ុន្តែប្តីគេធ្វើមេការ ទៅដាំបាយដាំអីចឹងណា។

ក៖ ចាស!

ខ៖ ដល់ចឹងបានទទួលខុសត្រូវអីចឹងទៅ មិនសូវបានបាយអីអោយប្រពន្ធនោះទេ! វានៅឆ្ងាយពីគ្នា

ក៖ ហឹម!

ខ៖ ចឹងវាស្រលាញ់ប្តីប្រពន្ធណាស់! វាចឹងមានកូន៦នាក់ប្រុស៣ស្រី៣ អាធំរៀនថ្នាក់ហ្នឹង បានថ្នាក់ទី១២មួយហើយ ធ្វើអីធ្វើទៅអោយតែកូនគេបានស្រណុកសុខសប្បាយនោះខ្ញុំអរណាស់កុំអោយតែបែកបាក់គ្នាលែងគ្នាខ្ញុំមិនចង់បាននោះទេ ខ្ញុំថាធ្វើយ៉ាងម៉េចបើសិនជាក្រមានអីក៏ដោយនាំគ្នាប្តីប្រពន្ធរកស៊ីទៅកុំទាស់ទែងគ្នាកូនអើយ ខ្ញុំចេះតែប្រដៅថាចឹងណា ដល់ចឹងថាម៉ែនេះចាស់ហើយ ដល់ចឹងម៉ែមិនដឹងថាម៉ែត្រូវទៅឯណារួចនោះទេ! អោយតែកូនបានស្រណុកសុខសប្បាយចឹងទៅគឺថាម្តាយអរណាស់ទាំងអស់គ្នាហ្នឹង! អោយវាមានដៃមានជើងអីចេះតែរកស៊ីចឹងទៅ វាទៅតាមយើងនេះនិយាយចឹងដែរ វាអត់មានលំបាកនោះទេ! ។

ក៖ ចឹងយាយចូលយាយរៀបរាប់ពីរបបប៉ុលពត តើនៅក្នុងរបបប៉ុលពតហ្នឹងគេអោយយាយធ្វើការងារអ្វីហើយគេបានអោយយាយធ្វើអ្វីខ្លះ?

ខ៖ ខ្ញុំគេអោយលើកភ្លឺស្រែ គេអោយខ្ញុំទៅកាប់ព្រៃ

ក៖ ចឹងគេអោយាយទៅលើភ្លឺស្រែ ណ៎យាយ ចឹងលើភ្លឺស្រែហ្នឹងតើគេអោយយាយលើក១ថ្ងៃប៉ុន្នានដែរ?

ខ៖ នៅកាលនុងបានលើនៅដំរីឆ្លងនេះរួចហើយនៅចំកែងទួយទៀត

ក៖ ចឹងយាយបានលើកតាមផែនការណ៏គ្រាប់បានរួចៗដេសយាយ?

ខ៖ ត្រូវហើយ

ក៖ចឹងយាយមានបានចាំថាគេអោយយាយលើកបានប៉ុន្នានម៉ែត្រ?

ខ៖ គេអោយខ្ញុំលើកនៅចំកែងទួយនោះកាលនុងដែលខ្ញុំធ្លាប់ធ្វើណា

ក៖ ចាស!

ខ៖ គេថាបាន១វេនគេអោយលើកបានតែ៣ម៉ែត្រនោះទេ!

ក៖អូចឹងអាហ្នឹងអូយាយធ្វើរហ័សហើយចឹងលើកភ្លឺស្រែបណ្តោយចេះបាន៣ម៉ែត្រចឹងហេស?

ខ៖ បណ្តោយចេះវាវែងៗក៏ប៉ុន្តែមេកងគេបានថានែកអ៊ីឯងលើក៣ម៉ែត្រចឹងទៅ ហើយឯខ្ញុំនេះលើក៣ម៉ែត្រចឹងទៅ លើករួច៣ម៉ែត្រចឹងហើយ ខ្ញុំអង្គុយមកសួរថា អូចឹងមិត្តមិនក៏មិនបានធ្វើ ថាដាក់ផែនការណ៏៣ម៉ែត្រ១នាក់! គាត់ធ្វើរួចហើយគាត់បានអង្គុយធ្វើណា

ក៖ ចាស

ខ៖ រួចចឹងយើងវាធ្លាប់ធ្វើចង់ស្លាប់ចង់រស់នេះចឹងហើយតើយាយមិចក៏មិនចេះ ចុះបើសិនជាអ្នកថ្មីវាមិនដែលបានធ្វើអីវា!

ក៖ ចឹងអ្នកជម្លាស់ពីភ្នំពេញអីចេះដែរយាយ?

ខ៖ ចេះអីខ្ញុំលើកឡើងឆេញហើយព្រៃនៅចំការឪឡឹកអីកូនអីសុតតែនៅវាលនៅឡើយនៅឆ្នាំរោងណា នៅវាលនៅឡើយខ្ញុំទៅនៅពេលយប់លឺសូរទ្វារឡើងម៉ឺង ខ្ញុំចុះភ្លេកៗមើលឃើញស្បែកជើងកាំបិតនៅត្រង់ហ្នឹងស្រាច់ ចុះមកយកកូនអោយទៅអោយមេដោះទៅហើយ អត់មានបង្អង់នោះទេ​ដល់ពេលរួចហើយទៅកាប់ពីចំការឪឡឹកហើយទៅគ្រាប់កិច្ចនោះទៀតសុតតែទឹកនោមឆ្មារ វាឆ្អេសណាស់

ក៖ ចឹងឆ្អេសណាស់យាយហេស!ទឹកនោមស្វា

ខ៖ ឆ្អេសហាស និយាយថាមិនឆ្អេសយ៉ាងម៉េចទឹកនោមស្វា

ក៖ចឹងស្វាច្រើនហេសយាយចឹង?

ខ៖ ស្វាច្រើនណា

ក៖ ចឹងដើរទៅវារត់ទៅ?

ខ៖​វាច្រើនណាស់ គ្នាយើងទៅកាប់ច្រើនណាស់មិនមែនថាបានទៅកាប់តែយើង១នោះទេ

ក៖ ចាសចឹងវាបានរត់ទៅចូលព្រៃអស់ចឹងទៅណាយាយ?

ខ៖ ហ្នឹង

ក៖​ចាស!

ខ៖ ហើយចឹងពីនេះមកបានទៅស្ទូងនៅអូកណ្តុរតាមផែនការណ៏គេបានដាក់មក

ក៖ ចឹងបានទៅតាមផែនការណ៏នៅក្នុងរបបប៉ុលពតហ្នឹងដូចជាយាយបាននិយាយរៀបរាប់មុនហ្នឹងចឹង តើយាយចេះតែធ្វើបានតាមផែនការណ៏ដំរូវអោយដេស? តើបានចេះតែរួចៗហេសយាយ?

ខ៖ រួច

ក៖ ចឹងរួចដោយសារតែការងារហ្នឹងយាយធ្លាប់ធ្វើអោយ?

ខ៖ ធ្លាប់ធ្វើហើយ រួចបានធ្លាប់ឆ្លងទឹកស៊ីបបរនៅពេលយប់អីចឹងទៅ យប់ដើរទៅស៊ីនែកប​បរនៅពេលយប់ចឹងទៅហើយបានអោយកូនបៅ

ក៖ ចាស

ខ៖​អើយក្មួយសង្វែកខ្លួនណាស់!

ក៖ អូចាស!ដល់ចឹងរួចទៅគេអោយយាយពិសារម្ហូបអីដែរ?

ខ៖​គ្រាន់តែថាដំឡូង លែងជាមួយនឹងបបរអីបន្តិចៗទៅលែងហើយដាច់ខាតចប់

ក៖​ចឹងយាយដូចថានៅក្នុងរបបនុងគេអត់មានអោយយាយពិសារបានឆ្អែតនោះទេហេសយាយ?

ខ៖ អត់មានឆ្អែកនោះទេ បើសិនជាបបរគេជាអ្នកចាប់!

ក៖ ចឹងបបរគេបានចែកដេសយាយ?

ខ៖ចែក

ក៖ ចឹងគេចែកបានប៉ុន្នានចានដែរ?

ខ៖ បាន២វែកក្បាលស្វាប៉ុន្នានចានអី!

ក៖ ចឹងគេហៅវែកក្បាលស្វា?

ខ៖ អឺ គេហៅវែកក្បាលស្វា សម្លយើងប៉ុណ្ណេះហ្នឹង

ក៖ ចឹងហាៗ

ខ៖ ចឹងអានុងជាអ្នកបងប្អូនឯងនិយាយទៅ

ក៖ ចាស!

ខ៖ ពួកនុង

ក៖ អត់មានកំលាំងចឹងការងារគេបានដាក់អោយធ្ងន់ៗអីធ្វើបានដែរ? ចេះតែមាន?

ខ៖ ចេះតែប្រឹង! ហើយចឹងប្តីរបស់ខ្ញុំគាត់ឡើងត្នោត! គាត់ជាអ្នកឡើងត្នោត

ក៖ ចឹងគាត់ឡើងត្នោតរហូតហេស?

ខ៖អឺ! គាត់អ្នកឡើងត្នោតហើយជាអ្នកធ្វើស្ករដែរ

ក៖ រួចដល់ចឹងយាយ ដល់ពេលនៅក្នុងរបបនុងតើគេអោយយាយធ្វើការចេះតែបានតាមផែនការណ៏គេចឹងតើយាយរួចបានផុតៗហើយតើយាយនៅពេលនុង តើអាយុប៉ុន្នានដែរ?

ខ៖ អាយុប្រហែលជា៤០ជាងអីនោះទេ

ក៖ ចឹងយាយអត់ស្គមអីខ្លាំងនោះទេហេស?

ខ៖ និយាយថាមិនស្គមយ៉ាងម៉េចបើសិនជាស៊ីវាមិនឆ្អែកនោះតើវាមិនបានស្គមយ៉ាងម៉េចដែរ?ហ៎ចឹង

ក៖ ចឹងស្គមដែរហេសយាយ

ខ៖ ហ្នឹងហើយ ឃ្លាននៅពេលយប់ដើរទៅស៊ីបបរ ចេះតែកាន់អាវប្តីនៅពីក្រោយចឹងទៅ

ក៖ យាយចឹងកាលនុងសំលៀកបំពាក់របស់គេចែកអោយឬក៏យ៉ាងម៉េចដែរយាយ?

ខ៖ អត់មានអ្នកណាគេបានចែកអីអោយដល់យើងនោះទេ

ក៖ ចឹងអត់មាននោះទេហេសយាយ?

ខ៖ ហ្នឹងហើយ

ក៖ ចឹងសំលៀកបំពាក់យើងសល់ពីសង្គមមក?

ខ៖ ត្រូវហើយសល់នៅក្នុងទូនោះចង់២០ឆ្នាំហើយ

ក៖ ហើយផ្ទះអីនៅតែសំបកផ្ទះនោះទេ ហើយចំណែកឯរបស់របរ?

ខ៖ គេយកអស់ហើយ! បានយកទៅអោយគេឡើង៣ដង ខ្លាចគេយកទៅសម្លាប់ចោល! កប់នៅនឹងដី

ក៖ ចឹងតើគេសុតតែប្រាប់យ៉ាងម៉េចដែរបានជាគេយកទៅអោយ?

ខ៖​កប់នៅនឹងដីហើយបើសិនជាឃើញនៅត្រង់ណាមេដែកហ្នឹងស្រូបរកឃើញ ចឹងខ្លាច ងាប់!

ក៖ ចឹងគេយកទៅសម្លាប់ចោលយាយ

ខ៖ ខ្លាចងាប់ចឹងចេះតែជញ្ជូនទៅអោយគេចឹងទៅ សូម្បីតែតុក៏មិនចង់បានដែរ!

ក៖ ហឹស

ខ៖ ដាក់កប់នៅក្នុងដីហើយនៅមិនអស់ចិត្តនោះទេ! ដល់ចឹងបានថាបានមេដែកស្រូបយក! អើយ! ចឹងហើយចុះបើសិនជាគេថានេះចឹងទៅក៏ចេះតែបានទៅធ្វើតាមគេចឹងទៅ ព្រោះអីខ្លាចងាប់ណា! ដល់ចឹងបើសិនជាទេវតាលោកជួយចឹងទៅ បានដល់ពេលសព្វថ្ងៃនេះក៏ចឹងដែរ បើសិនជាបានដេកឈឺចុកចាប់ចឹងទៅក៏បានដឹង បាយជួនណាបានតែប៉ុណ្ណឹងចឹងទៅដេក ស៊ីវាមិនកើត!

ក៖ អូ

ខ៖ ចឹងវាថាយ៉ាប់ យប់អីឡើងលើត្រិបត្រាប បើកក្បាលអំពូលទៀតទៅ

ក៖ ចឹងយាយបានដាច់អំពីរបបប៉ុលពតមក យាយ២នាក់និងតាហ្នឹងប្រកបមុខរបរអ្វី?

ខ៖ ស្ទូងស្រូវ ដាំទ្រព្យននោងអី ផ្កាខិណាអីចឹងណា ចេះតែនាំប្តីប្រពន្ធរកស៊ីចឹងទៅ ចេះបានសណ្តែកជ្រុងអីដាំចឹងទៅ!

ក៖ ហឹម

ខ៖​ចេះតែធ្វើៗចឹងទៅ បើសិនជាចឹងតើបានអីនឹងចិញ្ចឹមកូន បើសិនជាកូនឡើង៦ទៅ៧នាក់ហើយចុះឡើងកូនចៅឡើង១០នាក់អីហើយហ្នឹង!

ក៖ អូ

ខ៖ ចឹងបានថាវាលំបាកប៉ុន្នានហើយស្រណុកប៉ុន្នាននោះគឺវាដឹងហើយ! ចឹងគេនោះសព្វថ្ងៃវាមហាលោតផ្លោះណាស់! សព្វថ្ងៃមានគ្រាប់គ្រឿងទាំងអស់ ចឹងតើយើងបានអីគ្រប់គ្រឿងហ៎ ចុះកំលាំងរបស់យើងនេះវាមិនអត់ ហើយចឹងកំលាំងរបស់យើង វាមិនបែរស៊ី

ក៖ ចឹងប៉ុន្តែយាយដាំហ្នឹងយាយបានជញ្ជូនមកដូចថាយាយបានជញ្ជូនដោយដឹកឬម៉េចដេសយាយ?

ខ៖ អត់ដឹកអីនោះទេកូនទូលតែម្តង

ក៖ ចឹងទូល

ខ៖ ទូលអើយរអិលទៅមុខទៅក្រោយ

ក៖ ចាស

ខ៖ ចឹងស្រូវបើសិនជាយើងស្ទូងនៅខែហ្នឹងជាវស្សាយើងច្រូតស្រូវខែភ្លៀង! យើងស្ទូងពីបឹងហ្នឹងត្រូវបណ្តេញទឹក!

ក៖ ចឹងហើយតែថាស្ទូងរួចហើយបានមេឃភ្លៀងមកចឹងតែម្តងហេសយាយ?

ខ៖ ស្ទូងរួចដល់ពេលស្ទូងទុំនុងបានយកមកបែន ហើយយកមកហាលវា អោយនេះចេះទៅហើយយើងបានអ៊ុំចឹងទៅណា

ក៖ ចាស!

ខ៖ និយាយទៅប្រវិត្តរបស់ខ្ញុំគឺថាឡើងខ្ចិលនិយាយ ហើយបើសិនជានិយាយវិញវាកម្មណាស់ វាឆ្អែកហើយណាក្មួយ

ក៖ ចឹងចង់អោយយាយនិយាយអំពីប្រវិត្តរបស់យាយហ្នឹង ចែករំលែកអោយកូនចៅដឹងសារក្រោយ!

ខ៖ ចែកនោះគឺវាចែកហើយ

ក៖ ចាសចឹងយាយមានអីការចង់ចាំអ្វីទៀត យាយនិយាយបន្តទៀតចឹងទៅយាយ?ដូចជា?

ខ៖ គឺថានៅបានស្រួលចឹងទៅ គឺថាទៅពីនេះចឹងធ្វើអីចឹងទៅ ចំរាស់ទ្រព្យអីរួចចឹងទៅ ក៏ដូចថាបានស៊ីរបស់ឯងអីខ្លួនឯងចឹងបានស៊ីទៅ

ក៖ ចាស

ខ៖វាបានរស់ស្រួលចឹងទៅ បានត្រជៀកទៅបាន២នាក់ប្តីប្រពន្ធ

ក៖ ចឹងបានបន្លែនៅក្នុងព្រៃអីបេះស្លអីចឹងទៅនេសយាយ?

ខ៖ ត្រូវហើយ

ក៖ អូចាស

ខ៖ ចឹងបានថាទៅចឹងៗមិនបាននិយាយអីច្រើននោះទេ!

ក៖ ចាសយាយ! ដល់ចឹងតើយាយអស់ហើយហេសយាយ?

ខ៖ អស់ហើយ!

ក៖ចឹងតើយាយមុននឹងបញ្ចប់តើយាយដូចថាអឺ ពាក្យពេចន៏អ្វីសម្រាប់ផ្តាំផ្ញើដល់កូនចៅជំនាន់ក្រោយៗទៀតដេសយាយ?

ខ៖ មានពាក្យផ្តាំផ្ញើថានៅថ្ងៃមុខថ្ងៃក្រោយកុំធ្វើដូចជាម្តាយដូចថាសំបូរសប្បាយណាស់ គ្មានខ្វះអ្វីទេ មានសព្វបែបសព្វយ៉ាងណាទាំងអស់ ដល់ចឹងពីកាលជំនាន់ម្តាយនុងវាលំបាកវេទនាណាស់កូនអើយរកស៊ីកំលាំងទូលរែកណាដើរទូលរែកដើរបានត្រីលក់ត្រី! ធ្វើស្រូវទំរាំបានស្រូវ ដកស្ទូងហ្នឹង ស្ទូងច្រូត ហើយដាក់ហាល យកមកដាក់ចង្រុក យកមកដាក់ហាលហើយបានកិន ហើយបានយកទៅជាន់ទៀតបានថាសព្វបែកសព្វយ៉ាងហើយ

ក៖ ដល់ចឹងហើយបានរែងជាន់ទៀតហេសយាយ?

ខ៖ អឺ!អ៊ុំហើយរែងទៀត

ក៖ ចាសទំរាំតែបានជាអង្ក

ខ៖​ហើយមកដល់ពេលសព្វថ្ងៃយើងនេះ វាស្រួលហើយអណ្តូងគ្រាប់ផ្ទះ ម៉ាស៊ីនស្រូវបានមកកិនគ្រាប់ផ្ទះ! មានទៅលំបាកអីនោះទេ

ក៖ ចឹងហើយបានទៅនោះចឹងគេប្រើទឹកស្អាតចឹងហើយបានចេញវូល!

ខ៖ នេះអណ្តូងនេះហ្នឹងចេញ

ក៖ ចឹងអណ្តូងនុងជីកខ្លួនឯងហេសយាយ?

ខ៖ ហ្នឹងហើយអណ្តូងនេះដោយខ្លួនឯង ម៉ាស៊ីនគេឡើងទ្រ័ល!ៗ

ក៖ ចឹងហេសយាយប៊ូម

ខ៖ អឺដល់ពេលទ្រ័លឡើងគេប៊ូមឡើងមក ហើយជួនអីដោយដៃចឹងទៅ

ក៖ ចាសចឹងនេះគឺប៊ូមដោយដៃទេហេសយាយ?

ខ៖ ចាស

ក៖ ចឹងតើយាយមានបានចាំដែរតើមានជម្រៅប៉ុន្នានម៉ែត្រ?

ខ៖ អណ្តូងហ្នឹង១២ម៉ែត្រទៅក្រោម

ក៖ អូចឹងជ្រៅដែរចឹងទឹកថ្លាឆ្វេងល្អណាស់យាយ?

ខ៖ ចាស!

ក៖ ទុកប្រើណ៎

ខ៖ ខ្ញុំវាមិនសូវបានប្រើនោះទេ

ក៖ ចឹងទីតាំងផ្ទះនេះតើបណ្តោយប៉ុន្នានដែរយាយ?

ខ៖ បណ្តោយ២២!

ក៖ ហើយចុះទទឹងប៉ុន្នានដែរ?

ខ៖ ទទឹងមិនដឹងថាប៉ុន្នាននោះទេ ដឹងថាបណ្តោយត្រឹមរបងហ្នឹងទៅកើតអោយកូន

ក៖ ហឹម

ខ៖ ហើយអានេះបានអោយទៅ១ចំហៀងចឹងទៅដីនេះចឹង

ក៖ ចឹងដីហ្នឹងកាលពីមុនដីហ្នឹងជាទំនាបនោះទេ ដល់ហើយយាយលើកយាយ?

ខ៖ កូនរបស់ខ្ញុំវាលើក

ក៖អូកូនយាយលើក!

ខ៖ចាសហ្នឹងហើយ

ក៖ អូ! ដល់រួចដីហ្នឹងជាដីកេរ?

ខ៖ ដីកេរពីម្តាយពីឪរបស់ខ្ញុំមក

ក៖ ចឹងយាយម្តាយយាយឬក៏ខាងប្តី?

ខ៖ ខាងម្តាយខ្ញុំ!

ក៖ ចឹងដល់ហើយរួចយាយផ្ទះហ្នឹងជាដីផ្ទះរបស់យាយហេស?

ខ៖ ចាស

ក៖ ជាផ្ទះដែលយាយធ្វើដោយខ្លួនឯងទេ មិនមែនកេរម្តាយទេហេស?

ខ៖ ទេកាលនុងដូគោហើយដាច់ភ្លាមៗនុងគឺថាអស់គោឡើង១ដំបរហើយបានផ្ទះហ្នឹង។

ក៖ ចឹងអស់គោ៦?

ខ៖ អស់គោ៦ហើយដល់ពេលចឹងកាលនុងមានទាន់បានលក់ដូរអី

ក៖ ចាស!

ខ៖ ចឹង

ក៖ ចាសចឹងតើគោនុងតើយាយមានបានចាំដេសថាតើគោនុងចំនួនបានប៉ុន្នានដែរយាយ?

ខ៖លក់អីខ្ញុំដូរផ្ទះអោយគេតែម្តង

ក៖ អូចឹងទេ?

ខ៖ ចា

ក៖​ចឹងមានផ្ទះគេស្រាប់ចឹងមកយើងដូរគោ៦ហ្នឹងមករុះផ្ទះនុងមកធ្វើមកហេសយាយ?

ខ៖ ចាស

ក៖ អូ

ខ៖ ចុះកាលពីដាច់អាពតមកតើទៅរកអ្វី ហើយចុះផ្ទះរបស់ខ្ញុំមាន១ឆ្នាំទាល់១ឆ្នាំស្គាល់ពាមក្នុងយ៉ាងម៉េចនោះទេ!

ក៖ ចាស! ចឹងចុះគិតតែពីទៅស្រែធ្វើចំការអីនុង!

ខ៖ ចឹងបានធ្វើស្រែដល់ពេលគាត់បានចូលសិលចឹងហើយចឹងបានដល់អត់ហ៊ានសកើតចឹងហើយបានមកដល់ពេលយើងនេះនៅផ្ទះខាងស្រីចឹង ដល់ទៅសិលបានក៏ប៉ុន្តែខ្មោចបងហេងគាត់ខូចចឹងហើយខ្ញុំនេះក៏ចូលសិលចឹងទៅ ដល់ពេលព្រឹកប្រលឹមឡើងគោយើងនេះវាមិននៅខាងមុខផ្ទះ

ក៖ ចាស

ខ៖​ដល់ចឹងព្រិលឡើងគាត់ទាញកង់យកទៅបាត់ព្រិលឡើងគាត់ទាញ់រកយកទៅបាត់ហើយអោយតែនៅថ្ងៃសិលចឹងតើ ចឹងយើងទៅឯណាបានរួច? បើសិនជាគាត់ទៅៗចឹងយើងបានទៅដឹកគោអីបានទៅចង់

ក៖ ចឹងគាត់បានចូលសិលមុនយាយ?នេសយាយ?

ខ៖ ចាស

ក៖​ចឹងគាត់ចូលសិលហ្នឹងអឺបានរយៈពេលប៉ុន្នានឆ្នាំដែរបានជាគាត់ខូច?

ខ៖ គាត់ចូលបានប្រហែលជា៥ទៅ៦ឆ្នាំដែរបានគាត់ខូចនោះហ៎!

ក៖ ចឹងតើពេលគាត់ចូលសិលនុងតើគាត់បានចូលសិលប៉ុន្នានដែរ?

ខ៖ សិល៥ គាត់អត់មានដែលបានទៅជេរនរណានោះទេ ហើយកាន់លួចរបស់អ្នកណាអីអត់មានដែរសោះ សព្វថ្ងៃនេះដល់ពេលដើរទៅ គេថាមិនគួរគាត់ងាប់សោះ

ក៖ ហឹម

ខ៖ មិនគួរសោះ

ក៖ ចឹងស្អាក់ស្អំចឹងគេស្តាយណាស់ណាយាយ

ខ៖ ចាស!

ក៖ ចឹងតើយាយបានចូលសិលបានឥឡូវបានរយៈពេលប៉ុន្នានឆ្នាំដែរ?

ខ៖ ចូលនោះវាយូរហើយ!

ក៖ ចាស

ខ៖​កាលពីពេលគាត់នៅនុងគឺថាខ្ញុំបានរក្សាសិលបាននោះនុងណា

ក៖ ចាស

ខ៖ ដល់ចឹងហើយបានថាថ្ងៃស្អែកគឺថាបានចូលសិលហើយចឹងបានថានឹកគាត់ ដល់ពេលព្រឹកព្រលឹមឡើងគាត់ធាក់កង់ទៅបាត់ទៅណា

ក៖ ហឹមរួច!ដល់ចឹងយាយពេលយប់ៗយាយនៅតែថ្វាយបង្គំរាល់យប់សូត្រធម៏ចឹង?

ខ៖​សូត្រខ្លះទៅមិនសូត្រខ្លះចឹងទៅណា ហើយមានបុណ្យទានអីចឹងទៅបានជាមួយនឹងគេចឹងទៅណា។

ក៖ ចាស

ខ៖ ដូចថាចិត្តហ្នឹងវាបានជ្រះស្រឡះណា!

ក៖ ចាស

ខ៖​វាមិនថា គិតដែរ ក៏ប៉ុន្តែបានគិតដែរថាកូនណាអាក្រកហើយកូនណាវាមិនគិតម៉ែហើយនិងកូន

ក៖ ចាស

ខ៖ ហើយចឹងគេបានឃើញថាម៉ែហ្នឹងបានឃើញថាម៉ែអើយម៉ែឯងគិតអីទៀតកូនមានប្តីមានប្រពន្ធអស់ទៅហើយហ្នឹង! គេចេះដឹងហើយ ចឹងគេបានចេះដឹងអីលើអាជាន់អ្នកចេះដឹងទៀត គឺថានៅតែថាភ្លើនៅតែភ្លើ ចឹងបានថាខ្ញុំនៅម្នាក់ឯង ចឹងដល់ពេលជួនណាចឹងបានស៊ីបាយនៅផ្ទះអាធំ

ក៖ ចាស

ខ៖ អឺ

ក៖​ដល់ចឹងកូនៗគេបាននៅក្បែរនុងដែរ?

ខ៖ នៅក្បែរនុងដែរទៅ!

ក៖ ចឹងខ្ញុំសូមអរគុណយាយច្រើនដែរយាយលះបង់ពេលវេលាមានតម្លៃអនុញ្ញាតអោយចៅធ្វើការសម្ភាសដឹងអំពីជីវៈប្រវិត្តគ្រួសាររបស់យាយ ហើយខ្ញុំថតរូបរបស់យាយ១ប៉ុសនិងបទសម្ភាសហ្នឹងយកទៅដាក់នៅសកលវិទ្យាល័យBYUនៅUSAតើយាយអនុញ្ញាតអោយចៅ?

ខ៖ ថតៗទៅខ្ញុំមានថាអី

ក៖ ចាស! ចឹងខ្ញុំសូមជូនពរយាយអោយមានអាយុ វណ្ណៈសុខៈពាលៈកុំម្បីឃ្លានឃ្លាតឡើយ!ណាយាយ!

ខ៖ សាធុ!ៗ

ក៖ ចាសចឹងខ្ញុំជម្រាបលាណាយាយ!

ខ៖ សាធុ!